text: La Moncloa justifica batejar l'aeroport amb el nom de Tarradellas com un «missatge de concòrdia» | NacióDigital
  La ministra portaveu, Isabel Celaá, també anuncia inversions per valor de 112 milions d'euros en carreteres de diverses demarcacions catalanes
  per Joan Serra Carné / Oriol March , Llotja de Mar, 21 de desembre de 2018 a les 13:50 |
  Isabel Celaá i Meritxell Batet, en roda de premsa | Josep Maria Montaner
  La Moncloa ha anunciat en la roda de premsa del consell de ministres la intenció d'assignar el nom de Josep Tarradellas a l'aeroport del Prat. La decisió, coneguda durant el transcurs de la reunió de l'executiu de Pedro Sánchez, s'ha justificat com un intent de transmetre "un missatge de concòrdia, entesa i diàleg". La ministra d'Educació i portaveu del govern estatal, Isabel Celaá, també ha volgut sortir al pas del possible debat sobre la falta d'acord amb la Generalitat pel canvi en el nom de l'aeroport. "El govern estima un nivell d'acord més que raonable per poder acordar el canvi de nom", ha advertit la ministra, que ha citat explícitament la comunicació feta prèviament a la família de l'expresident de la Generalitat.
  Al seu torn, la ministra de Política Territorial, Meritxell Batet, ha recordat que la iniciativa s'ha traslladat a la Generalitat i als ajuntaments de Barcelona i el Prat. També ha aclarit que l'acord del consell de ministres significa l'inici del "procés administratiu" que comporta "qualsevol denominació" d'un equipament a l'Estat.
  Els dos principals aeroports de l'Estat tindran noms relacionats amb la Transició, tenint en compte que després de la mort d'Adolfo Suárez es va posar al frontispici de Barajas, a Madrid. La tria de Tarradellas, per tant, no és casual. Va ser elegit president de la Generalitat a l'exili el 1954, però no va ser fins al 1977, amb l'inici de la Transició, que va poder tornar a Catalunya i prendre possessió del càrrec, amb el restabliment de la Generalitat. Va romandre en el càrrec fins a les primeres eleccions catalanes del 1980. Des d'aleshores, ha estat una figura referenciada des de sectors diversos com a símbol de la represa de les institucions i alhora de diàleg entre Catalunya i l'Estat.
  Inversió en carreteres
  El govern espanyol ha destacat que en el consell de ministres també s'ha validat una inversió de 112,7 milions en carreteres en diverses demarcacions catalanes. En concret, s'executaran actuacions a la carretera de Tordera-Maçanet, a l'autovia Tarragona-Monblanc i a l'enllaç entre el Baix Llobregat i l'AP-7.
  Consell de ministres a Barcelona com a "gest d'apreci" a Catalunya
  "Gest d'apreci" cap a Catalunya. Així ha definit la portaveu del govern espanyol, Isabel Celaá, la reunió del consell de ministres celebrada aquest divendres a Barcelona de forma excepcional i enmig de fortes mesures de seguretat arran de les protestes ciutadanes. En aquest sentit, la dirigent del PSOE, acompanyada de la ministra Meritxell Batet, ha demanat que no hi hagi "violència" als carrers de la capital catalana. Una ciutat, ha recordat en la primera intervenció Celaá, que és "la vuitena del món".
  La portaveu ha volgut començar agraint a Mossos d'Esquadra, Guàrdia Urbana, Policia Nacional espanyola i Guàrdia Civil la feina de coordinació, que s'ha concretat amb un dispositiu conjunt i reunions de tots els cossos. "Estem treballant democràticament pel benestar de tots els ciutadans", ha assenyalat la portaveu de l'executiu. Al llarg del matí s'han produït aldarulls al carrer i càrregues dels Mossos, així com també episodis de tensió entre manifestants amb la cara tapada i d'altres a cara descoberta pel to de les mobilitzacions, que en alguns casos ha comptat amb llançament d'objectes.
  El judici a Companys
  La trobada ha servti per prendre una decisió amb càrrega simbòlica i pes polític. Segonts fonts del govern espanyol consultades per NacióDigital, la trobada del gabinet ha servit per aprovar una "declaració de reparació" contra el judici a Lluís Companys, president de la Generalitat que va ser afusellat pel franquisme. En els últims anys, les peticions per tal d'anul·lar el judici han estat insistents per part del sobiranisme, especialment d'ERC, el partit de Companys.
  Política, Meritxell Batet, Lluís Companys, Josep Tarradellas, govern espanyol, Isabel Celaá, Moncloa, aeroport del Prat, procés català, Pedro Sánchez